<classify> Warembo hao kutoka mkoani Manyara walionesha kukata tamaa katika dakika 20 za mwisho za mchezo huo huku wakizembea kulinda lango lao hivyo kuifanya Arusha Queens kupata mabao mengine mawili ya mwisho pasipo upinzani wowote.Mchezo huo ulioonesha kuvuta hisia za wakazi wa maeneo mbalimbali mkoani hapa, ulianza saa 10 jioni ambapo Manyara walionesha uchangamfu dakika za awali hadi walipopachikwa bao la kwanza ndani ya dakika sita za mwanzo, bao hilo likifungwa na Anitha Anthony.Manyara walijitahidi kulinda lango lao lakini haikuzaa matunda maana baada ya dakika 20, Asia Juma aliiongezea Arusha bao la pili huku Rukia Hussein akiongeza la tatu lililowafanya kwenda mapumziko wakiwa mbele kwa mabao 3-0.Kipindi cha pili kilianza kwa Manyara kufanya mabadiliko lakini bila mafanikio, kwani timu ilidhoofika zaidi na Arusha kupata magoli ya mfululizo kupitia mchezaji Asia Juma aliyefunga goli la nne ndani ya dakika ya 46 na Anita kuongeza goli la tano dakika 69.Mvua hiyo ya magoli iliendelea kuinyeshea Manyara hasa baada ya kukata tamaa ya kucheza na kuonesha udhaifu wa hali ya juu hali iliyokuwa faida kwa Arusha ambapo Anitha aliongeza bao la sita dakika ya 72 na Rukia Hussein akiandika la saba dakika ya 74.Kufuatia magoli hayo baadhi ya wachezaji wa timu ya Manyara walionekana kususa kufuata mpira wala kulinda lango lao huku wengine wakionesha wazi kuishiwa pumzi, hali iliyoongeza mzigo wa magoli kwao baada ya Rukia kuongeza bao la nane na Maria Pantaleo kuhitimisha bao la tisa katika dakika ya 80.Baada ya mchezo, wachezaji wa Manyara walitoka uwanjani kwa majonzi ya hali ya juu huku mlinda mlango na baadhi yao wakitokwa na machozi wazi wazi kuashiria hawakuamini kipigo hicho, lakini walitulizwa na Mbunge wao Jeetu Hassan aliyehudhuria mpambano huo kwa kuwapa moyo na kuwataka kufanya maandalizi ya kuwakabili katika mechi ya marudiano kesho.Kocha wa timu ya Manyara, Boniphace Mwamakula alisema kuwa timu yake imecheza kwa kiwango kizuri ila maandalizi ndiyo yamekwamisha ushindi wao kutokana na kutokuwa na ratiba kamili.Matokeo mengine ya mechi za michuano hiyo zilizochezwa juzi ni Ruvuma iliifunga Njombe mabao 5-1, Kilimanjaro ilifungwa na Tanga mabao 7-0, Simiyu iliifunga Shinyanga mabao 3-1, Singida ilifungwa mabao 5-0 na Dodoma, Mtwara iliifunga Lindi mabao 2-1.Pwani iliifunga Morogoro mabao 3-0, Kagera iliifunga Geita bao 1-0, Kigoma na Tabora zilitoka sare ya bao 1-1, Rukwa ilifungwa mabao 6-1 na Katavi na Mbeya iliifunga Iringa bao 1-0.  <topic>: MICHEZO 